次韻德發驅虎
作者：孫覿
朝代：宋

paragraphs: 三窟憎狡兔，兩端忌首鼠。
含糊有前却，遺患在養虎。
操刀貴能斷，坐見皮寢處。
應須下車搏，不待探穴取。
恢恢天漏網，洶洶國破斧。
驚呼咤萬口，走避空一府。
長圍起伏虚，尺箠下戛敔。
迷行出漢圏，送死入鄭圃。
大彘保尻領，童兒聚儔侣。
枯顱歸閣束，敗鞟實庭旅。
寧堪裹馬革，但恐汙牛弩。
三患古所害，一死誰貰汝。
綠林嘯亡命，首禍自吕母。
師行費千金，城壞墮百堵。
踞鞞體欲消，嚢笏頰誰拄。
要先羣鯨戮，未快一虎去。